चन्डिमल र म्याथ्युजको शतक
कप्तान दिनेश चन्डिमल र एन्जेलो म्याम्थुजले दिल्लीको बाक्लो प्रदूषणबीच ठोस शतक बनाएपछि श्रीलंकाले भारतविरुद्धको तेस्रो टेस्टको तेस्रो दिन सोमबार पुनरागमनको प्रयास गरेको छ । दिनको अन्त्यतिर भने फेरि भारतीय बलर हाबी रहे । खराब प्रकाशले दिनको खेल चाँडै रोकिनु अघि पाहुना टिम ९ विकेट गुमाएर ३ सय ५६ रनको स्थितिमा छ । 
नयाँ दिल्ली — कप्तान दिनेश चन्डिमल र एन्जेलो म्याम्थुजले दिल्लीको बाक्लो प्रदूषणबीच ठोस शतक बनाएपछि श्रीलंकाले भारतविरुद्धको तेस्रो टेस्टको तेस्रो दिन सोमबार पुनरागमनको प्रयास गरेको छ । दिनको अन्त्यतिर भने फेरि भारतीय बलर हाबी रहे । खराब प्रकाशले दिनको खेल चाँडै रोकिनु अघि पाहुना टिम ९ विकेट गुमाएर ३ सय ५६ रनको स्थितिमा छ ।  चन्डिमल १ सय ४७ रन बनाएर खेलिरहेका छन् । उनलाई शून्यमा लक्षन सन्डकनले साथ दिइरहेका छन् । श्रीलंका अझै १ सय ८० रनले पछाडि छ । अफ स्पिनर रविचन्द्रन आश्विनले ३ विकेट लिए भने मोहम्मद सामी, इशान्त शर्मा र बायाँहाते स्पिनर रवीन्द्र जडेजाले २–२ विकेट लिए । श्रीलंकाका लागि चन्डिमलले १ सय ११ रन बनाएका म्याथ्युजसँग मिलेर चौथो विकेटमा १ सय ८१ रनको साझेदारी गरे । श्रीलंकाले १३१/३ बाट दिनको खेल सुरु गरेको थियो । हानिकारिक हुस्सुबीच दुई श्रीलंकाली ब्याट्सम्यानले तीन सेसन ब्याटिङ गरे । यसअघि श्रीलंकाली खेलाडीले अघिल्लो दिन ‘मास्क’ लगाएर नाटकीय रूपमा खेलेका थिए । खराब हावाकै कारण त्यस दिन २० मिनेटको खेल रोकिएको थियो । म्याथ्युजले तीन अवसरमा ड्रप क्याचको फाइदा लिए । उनले यसक्रममा दुई वर्षदेखि शतक बनाउन नसकेको क्रम पनि तोडे । इशान्त शर्माको बलमा चौका प्रहार गर्दै उनले शतक पूरा गरे । गलमा भारतविरुद्ध नै उनले पछिल्लो शतक बनाए दिएका छन् । कुल २ सय ६८ बल खेलेका पूर्व श्रीलंकाली कप्तानले सकारात्मक क्रिकेट खेले । उनले ११ चौका र दुई छक्का प्रहार गरे । उनी चिया सत्रपछि आश्विनको बलमा आउट भए । पहिलो दिन उनले लगाएका बल हेलमेटमा लागर घाइते भएका सदिरा समरविक्रम तल्लो क्रममा आएर बहुमूल्य ३३ रन बनाए । उनी इशान्तको बलमा आउट भए । त्यसयता आश्विनले तल्लोक्रमका श्रीलंकाली ब्याट्सम्यानलाई आउट पारे । बिहानी सेसनमा असहज महसुस गरिरहेका चन्डिमलले आफ्ना ट्रेनरलाई बोलाउनुपरेको थियो । तर उनले भारतीय बलरलाई लगातार निरास पारे र आफ्नो टिमलाई फलोअनबाट जोगाए । सोमबार दिल्लीमा प्रदूषण अझ खराब भएको थियो ।